CELEX: C2005/057/64
Language: fi
Date: 2005-03-05 00:00:00
Title: Asia T-504/04: S.p.a. Navigazione Libera del Golfon 29.12.2004 Euroopan yhteisöjen komissiota vastaan nostama kanne

5.3.2005   
            
            
               FI
            
            
               Euroopan unionin virallinen lehti
            
            
               C 57/37
            
         S.p.a. Navigazione Libera del Golfon 29.12.2004 Euroopan yhteisöjen komissiota vastaan nostama kanne
   (Asia T-504/04)
   (2005/C 57/64)
   Oikeudenkäyntikieli: italia
   S.p.a. Navigazione Libera del Golfo (N.L.G.), kotipaikka Napoli, edustajanaan asianajaja S. Ravenna, on nostanut 29.12.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kanteessa vaaditaan kumoamaan EY:n perustamissopimuksen 88 artiklan 2 kohdan ensimmäisen luetelmakohdan ja 86 artiklan 2 kohdan nojalla 16.3.2004 tehty päätös (1), joka koskee Italian Caremar-nimiselle merikuljetusajan julkiselle yritykselle (Gruppo Tirrenia) myöntämän tukijärjestelmän hyväksymistä.
   Kantaja vaatii, että ensimmäisen oikeusasteen tuomioistuin:
   
               1)
            
            
               kumoaa 3 artiklan 1 kohdan siltä osin kuin siinä hyväksytään Caremarille myönnetyt tuet matkustajienkuljetuspalveluja varten reitillä Napoli Beverello–Capri 1.1.1992 lukien, ja määrää palautettaviksi 6.8.1989 lukien lainvastaisesti saadut tuet;
            
         
               2)
            
            
               kumoaa 3 artiklan 2 kohdan a alakohdan siltä osin kuin se koskee säännöllisille ”matkustajienkuljetuspalveluille suurnopeusaluksilla” myönnettyjen tukien lakkauttamista reitillä Napoli Beverello–Capri 1.1.1992 lukien, 6.8.1989 sijaan, ja määrää samalla, että Caremarin lainvastaisesti saamat tuet on palautettava viimeksi mainitusta päivämäärästä lukien;
            
         
               3)
            
            
               määrää, että Caremarin velvollisuus vähentää matkustajienkuljetuskapasiteettia suurnopeusaluksilla on pantava täytäntöön ja että tätä koskevat palvelut on lakkautettava 1.1.2005 lukien;
            
         
               4)
            
            
               toissijaisesti, mikäli ensimmäisen oikeusasteen tuomioistuin ei kumoa 3 artiklan 1 kohtaa edellä 1 kohdassa tarkoitetulla tavalla:
               
                           a)
                        
                        
                           määrää, että Caremarin 29 kuukauden ajan 6.8.1989–1.1.1992 (hyväksynnän voimaantulopäivä) lainvastaisesti saamat tuet on palautettava;
                        
                     
                           b)
                        
                        
                           kumoaa 2 kohdan d alakohdan siltä osin kuin siinä ei määrätä velvollisuudesta julkistaa Caremarille uskotusta julkisesta palveluvelvoitteesta aiheutuneita kustannuksia sekä vuosittain myönnettyjen tukien määrää;
                        
                     
                           c)
                        
                        
                           kumoaa 5 artiklan siltä osin kuin siinä ei määrätä velvollisuudesta ilmoittaa etukäteen tuista, jotka liittyvät Caremarin muuttamiin hintoihin, ryhmäalennukset mukaan luettuina;
                        
                     
         
               5)
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantajana oleva yhtiö, jolle Regione Campanian 14.12.2001 tekemällä päätöksellä uskottiin täsmällisiä julkisia palveluvelvoitteita ilman mitään korvausta, on riitauttanut 16.3.2004 tehdyn komission päätöksen (ei julkaistu EUVL:ssä), joka koskee Italian Adriatica- Caremar-, Siremar-, Saremar- ja Toremar-nimisille merenkulkuyhtiöille (Gruppo Tirrenia) myöntämiä valtiontukia, erityisesti siltä osin kuin se koskee reittiä Napoli Molo Beverello–Capri koskevia määräyksiä, jotka sisältyvät kanteen kohteena olevan päätöksen 3 artiklan 1 kohtaan ja 2 kohdan a alakohtaan.
   Näissä määräyksissä:
   
               —
            
            
               hyväksytään Caremarille matkustajienkuljetuspalvelua varten laivareitillä Napoli Beverello–Capri myönnetyt tuet 1.1.1992 lukien, ja
            
         
               —
            
            
               lakkautetaan säännöllisiä matkustajienkuljetuksia suurnopeusaluksilla koskevia palveluja varten reitillä Napoli Beverello myönnetyt tuet, mutta vasta 1.12.2004 lukien.
            
         Kantaja väittää, että on lainvastaista hyväksyä tuet, joiden tarkoituksena on korvata Caremar-nimiselle julkiselle yritykselle uskotuista julkisista palveluvelvoitteista aiheutuvat ylimääräiset kustannukset, koska vaaditut edellytykset eivät täyty esillä olevassa asiassa. Se vetoaa tämän osalta perustamissopimuksen 86 artiklan 2 kohdan ja 7.12.1992 annetun neuvoston asetuksen (ETY) N:o 3577/1992 rikkomiseen sekä siihen, ettei asiakirjoja ole perusteltu riittävästi eikä asianmukaisesti.
   Kantaja väittää erityisesti seuraavaa:
   
               —
            
            
               reitillä Napoli–Capri kilpailee 2 yksityistä merenkulkuyritystä (N.L.G. ja S.N.A.V.), jotka tarjoavat vastaavanlaisia tai jopa täysin samanlaisia palveluja ympärivuotisesti; julkisen palveluvelvoitteen uskominen Caremarille ei ole näiden markkinavoimien mukanaolon vuoksi mitenkään tarpeen;
            
         
               —
            
            
               tästä huolimatta kyseisten kahden yksityisen yrityksen takaamista palveluista on tehty Regione Campanian julkisoikeudellinen sopimus, tarkoituksena vahvistaa täsmälliset julkiset palveluvelvoitteet aikataulujen, hintojen, säännöllisyyden, jatkuvuuden, alustyyppien ja palvelujen laadun osalta; nämä vastaavat osittain tai kokonaan Caremarille uskottuja julkisia palveluvelvoitteita;
            
         
               —
            
            
               näitä palveluja toteuttaessaan Caremarille aiheutuu tappiota, joka on korvattu vuodesta 1974 lukien ”talouden tasausta koskevilla vuotuisilla tuilla” (yksityiset yritykset eivät saa mitään tukia, mistä määrätään nimenomaisesti Regione Campanian päätöksessä);
            
         
               —
            
            
               koska Caremarille uskotusta julkisesta palvelusta aiheutuvia kustannuksia ei ole määritetty julkisen tarjouskilpailun perusteella, jotta voitaisiin arvioida julkiselle yritykselle myönnettyjen tukien asianmukaisuutta, komission olisi pitänyt arvioida ylimääräisiä kustannuksia ottamalla huomioon keskivertoyritykselle vastaavanlaisten palvelujen tarjoamisesta aiheutuvat kustannukset (esim. samalla reitillä Napoli–Capri toimiville yksityisille yrityksille aiheutuvat menot).
            
         Lopuksi kantaja vetoaa myös siihen, että komissio on syyllistynyt harkintavallan väärinkäyttöön siltä osin kuin se on ottanut kanteen kohteena olevaan päätökseen markkinoidenjakamisperusteita, joissa erotellaan ajallisesti matkustaja-aluksilla tarjotut palvelut suurnopeusaluksilla tarjotuista palveluista, ja tämän perusteella hyväksytään tukijärjestelmä, jolla suositaan Caremarin tarjoamaa matkustajienkuljetuspalvelua. Tämän järjestelmän ei olisi muutoin voitu katsoa soveltuvan yhteismarkkinoille, kun otetaan huomioon, että kilpailevat yksityiset yritykset toimivat vastaavissa olosuhteissa matkustajienkuljetuspalvelujen osalta.
   
      (1)  Ei vielä julkaistu EUVL:ssä.